CELEX: 32022D0313
Language: sk
Date: 2022-02-24 00:00:00
Title: Rozhodnutie Európskeho parlamentu a Rady (EÚ) 2022/313 z 24. februára 2022 o poskytnutí makrofinančnej pomoci Ukrajine

28.2.2022   
               
               
                  SK
               
               
                  Úradný vestník Európskej únie
               
               
                  L 55/4
               
            
         ROZHODNUTIE EURÓPSKEHO PARLAMENTU A RADY (EÚ) 2022/313
         z 24. februára 2022
         o poskytnutí makrofinančnej pomoci Ukrajine
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 212,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Vzťahy medzi Európskou úniou (ďalej len „Únia“) a Ukrajinou sa naďalej rozvíjajú v rámci európskej susedskej politiky (ESP) a Východného partnerstva. Dohoda o pridružení medzi Úniou a Ukrajinou (2) (ďalej len „dohoda o pridružení“) vrátane prehĺbenej a komplexnej zóny voľného obchodu (DCFTA) nadobudla platnosť 1. septembra 2017.
                  
               
                     (2)
                  
                  
                     Na jar 2014 Ukrajina začala s realizáciou ambiciózneho programu reforiem s cieľom stabilizácie svojho hospodárstva a zlepšenia života občanov. Medzi najvyššie priority programu patrí boj proti korupcii, ale aj reforma ústavy, volebného systému a súdnictva. Vykonávanie uvedených reforiem bolo podporené piatimi po sebe nasledujúcimi programami makrofinančnej pomoci, v rámci ktorých Ukrajina dostala pomoc vo forme úverov v celkovej výške 5 mld. EUR. Posledná makrofinančná pomoc, ktorá bola poskytnutá v súvislosti s pandémiou ochorenia COVID-19 podľa rozhodnutia Európskeho parlamentu a Rady (EÚ) 2020/701 (3), poskytla Ukrajine úvery vo výške 1,2 mld. EUR a bola dokončená v septembri 2021.
                  
               
                     (3)
                  
                  
                     Hospodárstvo Ukrajiny postihla v roku 2020 recesia, ktorá bola spôsobená pandémiou ochorenia COVID-19, ako aj dlhotrvajúcimi bezpečnostnými hrozbami na jej hraniciach s Ruskom. Pokračujúce zvyšovanie neistoty viedlo k nedávnej strate dôvery, ktorá negatívne ovplyvnila hospodársky výhľad, a od polovice januára 2022 k strate prístupu na medzinárodné kapitálové trhy. Zhoršujúce sa podmienky financovania prispeli k značnej a rastúcej zostatkovej medzere vo vonkajšom financovaní a výrazne zaťažujú investície, čím sa oslabuje odolnosť Ukrajiny voči budúcim hospodárskym a politickým otrasom.
                  
               
                     (4)
                  
                  
                     Ukrajinská vláda preukázala pevné odhodlanie vykonať ďalšie reformy, ktoré sa v súčasnej kritickej situácii v krátkodobom horizonte zamerajú na kľúčové oblasti politiky, ako sú hospodárska odolnosť a stabilita, správa vecí verejných a právny štát a energetika.
                  
               
                     (5)
                  
                  
                     Obnovený záväzok uskutočniť takéto reformy a silná politická vôľa viedli ukrajinské orgány od leta 2021 k urýchľovaniu vykonávania reforiem. Ukrajine to takisto umožnilo úspešne dokončiť operáciu makrofinančnej pomoci v súvislosti s pandémiou ochorenia COVID-19, keďže všetky reformné opatrenia dohodnuté s Úniou v memorande o porozumení boli splnené.
                  
               
                     (6)
                  
                  
                     Aby sa umožnila väčšia flexibilita politík v súvislosti s krízou spôsobenou pandémiou ochorenia COVID-19, Medzinárodný menový fond (MMF) schválil 18 mesačnú dohodu o pohotovostnom úvere pre Ukrajinu s prístupom k 5 mld. USD v júni 2020. Uvedená dohoda sa zameriava na štyri priority: i) zmiernenie hospodárskeho vplyvu krízy, a to aj podporou domácností a podnikov; ii) zabezpečenie trvalej nezávislosti centrálnej banky a pružného výmenného kurzu; iii) zabezpečenie finančnej stability pri spätnom získavaní nákladov spojených s riešením krízových situácií bánk a iv) napredovanie v kľúčových opatreniach v oblasti správy vecí verejných a boja proti korupcii s cieľom zachovať a prehĺbiť nedávne úspechy. Vzhľadom na nerovnomerné výsledky dosiahnuté pri vykonávaní bolo prvé preskúmanie programu, v ktorom sa dohodlo aj predĺženie programu do konca júna 2022, ukončené až v novembri 2021. Celkový objem vyplatených prostriedkov v rámci súčasného programu MMF tak doteraz dosiahol úroveň 2,8 mld. USD. Do konca druhého štvrťroka 2022 sa plánujú uskutočniť ďalšie dve preskúmania.
                  
               
                     (7)
                  
                  
                     Vzhľadom na vysoké riziká týkajúce sa financovania rozpočtu a v súvislosti s pomalým oživením po kríze spôsobenej pandémiou ochorenia COVID-19 a rýchlo rastúcej inflácie Ukrajina 16. novembra 2021 požiadala Úniu o nový dlhodobý program makrofinančnej pomoci vo výške 2,5 mld. EUR. Takáto núdzová makrofinančná pomoc reaguje predovšetkým na prudký a neočakávaný nárast potrieb vonkajšieho financovania Ukrajiny vyvolaný de facto stratou prístupu na finančné trhy, ako aj reakciou na základné bezprostredné výzvy.
                  
               
                     (8)
                  
                  
                     Vzhľadom na to, že Ukrajina je krajina, na ktorú sa vzťahuje ESP, mala by sa považovať za oprávnenú na získanie makrofinančnej pomoci Únie.
                  
               
                     (9)
                  
                  
                     Makrofinančná pomoc Únie by mala byť výnimočným finančným nástrojom určeným na účelovo neviazanú a všeobecnú podporu platobnej bilancie, ktorý je zameraný na okamžité potreby vonkajšieho financovania príjemcu, pričom by mal podporiť realizáciu politického programu obsahujúceho zásadné bezodkladné opatrenia v oblasti úprav a štrukturálnych reforiem zamerané na zlepšenie platobnej bilancie príjemcu v krátkodobom horizonte a hospodárskej odolnosti v strednodobom horizonte.
                  
               
                     (10)
                  
                  
                     Keďže strata prístupu na trh a odlev kapitálu vyvolali v platobnej bilancii Ukrajiny značnú zostatkovú medzeru vo vonkajšom financovaní presahujúcu zdroje poskytnuté zo strany MMF a ďalšími viacstrannými inštitúciami, urýchlené poskytnutie núdzovej makrofinančnej pomoci Únie Ukrajine sa v súčasnej výnimočnej situácii považuje za primeranú krátkodobú reakciu na veľké riziká, ktorým krajina čelí. Makrofinančná pomoc Únie by podporila stabilizáciu hospodárstva Ukrajiny a jej cieľom by bolo posilniť okamžitú odolnosť krajiny, ako aj tam, kde je to v súčasnosti možné, posilniť program štrukturálnych reforiem Ukrajiny, a doplnila zdroje sprístupnené v rámci finančnej dohody s MMF.
                  
               
                     (11)
                  
                  
                     Cieľom makrofinančnej pomoci Únie by mala byť podpora obnovy udržateľného stavu vonkajšieho financovania Ukrajiny, a tým aj podpora jej hospodárskeho a sociálneho rozvoja.
                  
               
                     (12)
                  
                  
                     Očakáva sa, že makrofinančná pomoc Únie sa poskytne súčasne s vykonávaním operácií rozpočtovej podpory v rámci Nástroja susedstva a rozvojovej a medzinárodnej spolupráce – Globálna Európa zriadeného nariadením Európskeho parlamentu a Rady (EÚ) 2021/947 (4).
                  
               
                     (13)
                  
                  
                     Výška makrofinančnej pomoci Únie sa určuje na základe kvantitatívneho posúdenia zostatkových potrieb vonkajšieho financovania Ukrajiny, pričom sa zohľadňuje jej schopnosť financovania z vlastných zdrojov, a najmä z medzinárodných rezerv, ktoré má k dispozícii. Makrofinančná pomoc Únie by mala dopĺňať programy a zdroje poskytnuté zo strany MMF a Svetovej banky. Pri určení výšky pomoci sa takisto zohľadňujú očakávané finančné príspevky od viacstranných darcov a potreba zaistiť spravodlivé rozdelenie zaťaženia medzi Úniu a ostatných darcov, ako aj doterajšie využívanie ďalších nástrojov Únie pre vonkajšie financovanie na Ukrajine a celkový prínos zapojenia Únie.
                  
               
                     (14)
                  
                  
                     Komisia by mala zaistiť, aby bola makrofinančná pomoc Únie právne a vecne v súlade s kľúčovými zásadami a cieľmi a opatreniami prijatými v rôznych oblastiach vonkajšej činnosti a ostatnými relevantnými politikami Únie.
                  
               
                     (15)
                  
                  
                     Makrofinančnou pomocou Únie by sa mala podporovať vonkajšia politika Únie voči Ukrajine. Komisia a Európska služba pre vonkajšiu činnosť by mali úzko spolupracovať pri poskytovaní makrofinančnej pomoci v záujme koordinácie vonkajšej politiky Únie a zabezpečenia jej jednotnosti.
                  
               
                     (16)
                  
                  
                     Makrofinančnou pomocou Únie by sa mal podporiť záväzok Ukrajiny uznávať hodnoty, ktoré vyznáva spoločne s Úniou, vrátane hodnôt, ako je demokracia, právny štát, dobrá správa vecí verejných, dodržiavanie ľudských práv, udržateľný rozvoj a znižovanie chudoby, ako aj jej záväzok dodržiavať zásady otvoreného a spravodlivého obchodu založeného na pravidlách.
                  
               
                     (17)
                  
                  
                     Podmienkou poskytnutia makrofinančnej pomoci Únie by malo byť rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny. Špecifickými cieľmi makrofinančnej pomoci Únie by sa okrem toho mala posilniť efektívnosť, transparentnosť a zodpovednosť systémov riadenia verejných financií a mali by sa presadzovať štrukturálne reformy zamerané na podporu udržateľného a inkluzívneho rastu, vytváranie dôstojných pracovných miest a fiškálnu konsolidáciu. Komisia a Európska služba pre vonkajšiu činnosť by mali pravidelne monitorovať plnenie podmienok aj dosahovanie uvedených cieľov.
                  
               
                     (18)
                  
                  
                     S cieľom zaistiť účinnú ochranu finančných záujmov Únie v súvislosti s makrofinančnou pomocou Únie by mala Ukrajina prijať vhodné opatrenia týkajúce sa predchádzania a boja proti podvodom, korupcii a všetkým ďalším nezrovnalostiam súvisiacim s uvedenou pomocou. Okrem toho by sa malo stanoviť, že Komisia bude vykonávať kontroly, Dvor audítorov bude vykonávať audity a Európska prokuratúra bude vykonávať svoje právomoci.
                  
               
                     (19)
                  
                  
                     Uvoľnením makrofinančnej pomoci Únie nie sú dotknuté právomoci Európskeho parlamentu a Rady ako rozpočtového orgánu.
                  
               
                     (20)
                  
                  
                     Sumy potrebné na poskytnutie požadovanej makrofinančnej pomoci Únie by mali byť v súlade s rozpočtovými prostriedkami stanovenými vo viacročnom finančnom rámci.
                  
               
                     (21)
                  
                  
                     Makrofinančnú pomoc Únie by mala riadiť Komisia. S cieľom zabezpečiť, aby Európsky parlament a Rada mohli sledovať vykonávanie tohto rozhodnutia, by ich Komisia mala pravidelne informovať o vývoji v súvislosti s uvedenou pomocou a poskytovať im príslušné dokumenty.
                  
               
                     (22)
                  
                  
                     S cieľom zabezpečiť jednotné podmienky vykonávania tohto rozhodnutia by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (5).
                  
               
                     (23)
                  
                  
                     Makrofinančná pomoc Únie by mala podliehať podmienkam hospodárskej politiky, ktoré sa stanovia v memorande o porozumení (ďalej len „MoP“). S cieľom zabezpečiť jednotné podmienky vykonávania a z dôvodu efektívnosti by mala byť Komisia splnomocnená rokovať o týchto podmienkach s ukrajinskými orgánmi pod dohľadom výboru zástupcov členských štátov v súlade s nariadením (EÚ) č. 182/2011. Podľa uvedeného nariadenia by sa mal konzultačný postup vo všeobecnosti uplatňovať vo všetkých prípadoch okrem tých, ktoré sú stanovené v uvedenom nariadení. Vzhľadom na potenciálne významný vplyv pomoci presahujúcej 90 mil. EUR je vhodné, aby sa na operácie presahujúce túto prahovú hodnotu uplatnil postup preskúmania ako sa uvádza v nariadení (EÚ) č. 182/2011. Vzhľadom na výšku makrofinančnej pomoci Únie Ukrajine by sa mal na prijatie MoP a na akékoľvek zníženie, pozastavenie alebo zrušenie pomoci uplatniť postup preskúmania.
                  
               
                     (24)
                  
                  
                     Keďže cieľ tohto rozhodnutia, a to poskytnúť núdzovú makrofinančnú pomoc Ukrajine s cieľom podporiť najmä jej hospodársku odolnosť a stabilitu, nie je možné uspokojivo dosiahnuť na úrovni členských štátov, ale z dôvodov rozsahu a účinkov pomoci ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii (ďalej len „Zmluva o EÚ“). V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie tohto cieľa.
                  
               
                     (25)
                  
                  
                     Vzhľadom na naliehavosť výnimočných okolností spôsobených pandémiou ochorenia COVID-19 a na súvisiace hospodárske dôsledky sa považuje sa vhodné uplatniť výnimku z osemtýždňovej lehoty stanovenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o EÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (26)
                  
                  
                     S cieľom umožniť čo najrýchlejšie uplatňovanie opatrení stanovených týmto rozhodnutím, by toto rozhodnutie malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie,
                  
               PRIJALI TOTO ROZHODNUTIE:
         
            Článok 1
            
               1.   Únia v záujme podpory stabilizácie hospodárstva a programu rozsiahlych reforiem na Ukrajine poskytne Ukrajine makrofinančnú pomoc v maximálnej výške 1,2 mld. EUR (ďalej len „makrofinančná pomoc Únie“). Celá výška makrofinančnej pomoci Únie sa Ukrajine poskytne vo forme úverov. Uvoľnenie makrofinančnej pomoci Únie podlieha schváleniu rozpočtu Únie na príslušný rok Európskym parlamentom a Radou. Účelom pomoci je prispieť k pokrytiu potrieb Ukrajiny spojených s platobnou bilanciou, ako sa uvádza v programe MMF.
            
            
               2.   Na financovanie makrofinančnej pomoci Únie je Komisia splnomocnená požičať si v mene Únie potrebné finančné prostriedky na kapitálových trhoch alebo od finančných inštitúcií a následne ich požičať Ukrajine. Úvery majú maximálnu priemernú splatnosť 15 rokov.
            
            
               3.   Uvoľnenie makrofinančnej pomoci Únie riadi Komisia spôsobom, ktorý je v súlade s dohodami alebo dojednaniami dosiahnutými medzi MMF a Ukrajinou a s kľúčovými zásadami a cieľmi hospodárskych reforiem stanovenými v dohode o pridružení vrátane DCFTA, dohodnutými v rámci ESP.
               Komisia pravidelne informuje Európsky parlament a Radu o vývoji v súvislosti s poskytovaním makrofinančnej pomoci Únie vrátane jej vyplácania a uvedeným inštitúciám včas poskytuje príslušné dokumenty.
            
            
               4.   Makrofinančná pomoc Únie je k dispozícii počas obdobia 12 mesiacov počínajúc prvým dňom po nadobudnutí účinnosti MoP uvedeného v článku 3 ods. 1
            
            
               5.   Ak sa potreby Ukrajiny v oblasti financovania počas obdobia vyplácania makrofinančnej pomoci Únie v porovnaní s pôvodnými prognózami zásadne znížia, Komisia konajúc v súlade s postupom preskúmania uvedeným v článku 7 ods. 2 zníži výšku tejto pomoci alebo ju pozastaví, či zruší.
            
         
         
            Článok 2
            
               1.   Podmienkou poskytnutia makrofinančnej pomoci Únie je rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny.
            
            
               2.   Komisia a Európska služba pre vonkajšiu činnosť monitorujú plnenie podmienky stanovenej v odseku 1 počas celého obdobia trvania makrofinančnej pomoci Únie.
            
            
               3.   Odseky 1 a 2 tohto článku sa uplatňujú v súlade s rozhodnutím Rady 2010/427/EÚ (6).
            
         
         
            Článok 3
            
               1.   Komisia sa v súlade s postupom preskúmania uvedeným v článku 7 ods. 2 dohodne s ukrajinskými orgánmi na jasne vymedzených podmienkach v oblasti hospodárskej politiky a finančných podmienkach zameraných na štrukturálne reformy a zdravé verejné financie, ktorým má podliehať makrofinančná pomoc Únie. Uvedená hospodárska politika a finančné podmienky sa stanovia v MoP zahŕňajúcom časový rámec plnenia týchto podmienok. Podmienky v oblasti hospodárskej politiky a finančné podmienky stanovené v MoP musia byť v súlade s dohodami alebo dojednaniami uvedenými v článku 1 ods. 3 vrátane programov makroekonomických úprav a štrukturálnych reforiem, ktoré Ukrajina vykonáva s podporou MMF.
            
            
               2.   Podmienky uvedené v odseku 1 sa zameriavajú najmä na zvýšenie efektívnosti, transparentnosti a zodpovednosti systémov riadenia verejných financií na Ukrajine, a to aj pri využívaní makrofinančnej pomoci Únie. Pri navrhovaní politických opatrení sa riadne zohľadňuje aj pokrok dosiahnutý pri vzájomnom otváraní trhov, rozvoj spravodlivého obchodu založeného na pravidlách a ostatné priority v kontexte vonkajšej politiky Únie. Komisia pravidelne monitoruje pokrok pri dosahovaní uvedených cieľov.
            
            
               3.   Podrobné finančné podmienky makrofinančnej pomoci Únie sa stanovia v dohode o úvere, ktorá sa uzavrie medzi Komisiou a Ukrajinou.
            
            
               4.   Komisia v pravidelných intervaloch overuje, či sa aj naďalej plnia podmienky uvedené v článku 4 ods. 3, a to vrátane toho, či sú hospodárske politiky Ukrajiny v súlade s cieľmi makrofinančnej pomoci Únie. Na účely uvedeného overenia Komisia úzko spolupracuje s MMF a so Svetovou bankou a v prípade potreby s Európskym parlamentom a Radou.
            
         
         
            Článok 4
            
               1.   Za predpokladu splnenia podmienok uvedených v odseku 3 poskytne Komisia makrofinančnú pomoc Únie v dvoch rovnakých splátkach, z ktorých každá pozostáva z úveru. Časový rámec na vyplatenie každej splátky sa stanoví v MoP.
            
            
               2.   Sumy makrofinančnej pomoci Únie poskytnutej vo forme úverov sa v prípade potreby zabezpečia v súlade s nariadením (EÚ) 2021/947.
            
            
               3.   Komisia rozhoduje o uvoľnení splátok za predpokladu splnenia týchto podmienok:
               
                           a)
                        
                        
                           podmienka stanovená v článku 2 ods. 1;
                        
                     
                           b)
                        
                        
                           trvalo uspokojivé výsledky pri realizácii nepreventívneho úverového mechanizmu MMF;
                        
                     
                           c)
                        
                        
                           uspokojivé plnenie podmienok v oblasti hospodárskej politiky a finančných podmienok, ktoré sa dohodli v MoP.
                        
                     Uvoľnenie druhej splátky sa v zásade uskutoční najskôr tri mesiace po uvoľnení prvej splátky.
            
            
               4.   V prípade, že podmienky uvedené v odseku 3 prvom pododseku nie sú splnené, Komisia dočasne pozastaví alebo zruší vyplácanie makrofinančnej pomoci Únie. V takýchto prípadoch oznámi Európskemu parlamentu a Rade dôvody pozastavenia alebo zrušenia.
            
            
               5.   Makrofinančná pomoc Únie sa vypláca Národnej banke Ukrajiny. V súlade s ustanoveniami, ktoré sa majú dohodnúť v MoP, vrátane potvrdenia zostatkových potrieb financovania rozpočtu, sa finančné prostriedky Únie môžu previesť ukrajinskému ministerstvu financií ako konečnému príjemcovi.
            
         
         
            Článok 5
            
               1.   Operácie prijímania a poskytovania úverov súvisiace s makrofinančnou pomocou Únie sa vykonávajú v eurách s použitím rovnakého dátumu pripísania alebo odpísania a nesmú pre Úniu predstavovať zmenu splatnosti, ani vystaviť Úniu žiadnemu riziku týkajúcemu sa výmenného kurzu alebo úrokovej sadzby, ani inému obchodnému riziku.
            
            
               2.   Ak to okolnosti umožňujú a ak o to Ukrajina požiada, Komisia môže prijať potrebné kroky, aby zabezpečila, že sa do zmluvných podmienok poskytnutia úveru zahrnie doložka o predčasnom splatení úveru a že tejto doložke bude zodpovedať príslušná doložka v podmienkach týkajúcich sa operácií prijímania úverov.
            
            
               3.   Ak okolnosti umožnia zlepšenie úrokovej sadzby úveru a ak o to Ukrajina požiada, Komisia sa môže rozhodnúť úplne alebo čiastočne refinancovať svoje počiatočné úvery alebo môže reštrukturalizovať príslušné finančné podmienky. Operácie refinancovania alebo reštrukturalizácie sa vykonávajú v súlade s odsekmi 1 a 4 a nesmú viesť k predĺženiu splatnosti dotknutých prijatých úverov ani k zvýšeniu sumy istiny nesplatenej k dátumu refinancovania alebo reštrukturalizácie.
            
            
               4.   Všetky náklady, ktoré vzniknú Únii v súvislosti s operáciami prijímania a poskytovania úverov na základe tohto rozhodnutia, znáša Ukrajina.
            
            
               5.   Komisia informuje Európsky parlament a Radu o vývoji operácií uvedených v odsekoch 2 a 3.
            
         
         
            Článok 6
            
               1.   Makrofinančná pomoc Únie sa poskytuje v súlade s nariadením Európskeho parlamentu a Rady (EÚ, Euratom) 2018/1046 (7).
            
            
               2.   Makrofinančná pomoc Únie sa vykonáva v rámci priameho riadenia.
            
            
               3.   Dohoda o úvere uvedená v článku 3 ods. 3 obsahuje všetky tieto ustanovenia s cieľom:
               
                           a)
                        
                        
                           zabezpečiť, aby Ukrajina pravidelne kontrolovala, či sa finančné prostriedky poskytované zo všeobecného rozpočtu Únie využívajú riadne, aby prijala vhodné opatrenia na predchádzanie nezrovnalostiam a podvodom a v prípade potreby podnikla právne kroky s cieľom získať späť akékoľvek finančné prostriedky poskytnuté podľa tohto rozhodnutia, ktoré boli použité neoprávnene;
                        
                     
                           b)
                        
                        
                           zabezpečiť ochranu finančných záujmov Únie, a to najmä zavedením konkrétnych opatrení v súvislosti s predchádzaním a bojom proti podvodom, korupcii a iným nezrovnalostiam s dosahom na makrofinančnú pomoc Únie v súlade s nariadeniami Rady (ES, Euratom) č. 2988/95 (8) a (Euratom, ES) č. 2185/96 (9), nariadením Európskeho parlamentu a Rady (EÚ, Euratom) č. 883/2013 (10) a v prípade členských štátov, ktoré nadviazali posilnenú spoluprácu týkajúcu sa Európskej prokuratúry, s nariadením Rady (EÚ) 2017/1939 (11);
                        
                     
                           c)
                        
                        
                           výslovne splnomocniť Európsky úrad pre boj proti podvodom vykonávať vyšetrovania vrátane kontrol a inšpekcií na mieste vrátane digitálnych forenzných operácií a vypočutí;
                        
                     
                           d)
                        
                        
                           výslovne splnomocniť Komisiu alebo jej zástupcov na vykonávanie kontrol vrátane kontrol a inšpekcií na mieste;
                        
                     
                           e)
                        
                        
                           výslovne splnomocniť Komisiu a Dvor audítorov na vykonávanie auditov počas obdobia dostupnosti makrofinančnej pomoci Únie a po tomto období vrátane auditov dokumentov a auditov na mieste, ako sú napríklad operatívne posúdenia;
                        
                     
                           f)
                        
                        
                           zabezpečiť, aby mala Únia nárok na predčasné splatenie úveru, ak sa zistí, že Ukrajina sa v súvislosti s riadením makrofinančnej pomoci Únie dopustila podvodu alebo korupcie, alebo akéhokoľvek iného protiprávneho konania poškodzujúceho finančné záujmy Únie;
                        
                     
                           g)
                        
                        
                           zabezpečiť, aby všetky náklady, ktoré vzniknú Únii v súvislosti s operáciami prijímania a poskytovania úverov na základe tohto rozhodnutia, znášala Ukrajina.
                        
                     
            
               4.   Komisia pred poskytnutím makrofinančnej pomoci Únie posúdi prostredníctvom operatívneho posúdenia spoľahlivosť finančných opatrení, administratívnych postupov a vnútorných a vonkajších kontrolných mechanizmov Ukrajiny, ktoré sa týkajú tejto pomoci.
            
         
         
            Článok 7
            
               1.   Komisii pomáha výbor. Uvedený výbor je výborom v zmysle nariadenia (EÚ) č. 182/2011.
            
            
               2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
         
         
            Článok 8
            
               1.   Komisia každý rok do 30. júna predloží Európskemu parlamentu a Rade správu o vykonávaní tohto rozhodnutia v predchádzajúcom roku vrátane hodnotenia tohto vykonávania. V uvedenej správe sa:
               
                           a)
                        
                        
                           preskúma pokrok dosiahnutý pri poskytovaní makrofinančnej pomoci Únie;
                        
                     
                           b)
                        
                        
                           posúdi hospodárska situácia a vyhliadky Ukrajiny, ako aj pokrok dosiahnutý pri vykonávaní politických opatrení uvedených v článku 3 ods. 1;
                        
                     
                           c)
                        
                        
                           uvedú súvislosti medzi podmienkami v oblasti hospodárskej politiky stanovenými v MoP, priebežnými hospodárskymi a fiškálnymi výsledkami Ukrajiny a rozhodnutiami Komisie o uvoľnení splátok makrofinančnej pomoci Únie.
                        
                     
            
               2.   Najneskôr do dvoch rokov po uplynutí obdobia dostupnosti pomoci uvedeného v článku 1 ods. 4 Komisia predloží Európskemu parlamentu a Rade správu o hodnotení ex post, v ktorej posúdi výsledky a efektívnosť ukončenej makrofinančnej pomoci Únie a rozsah, v akom prispela k cieľom pomoci.
            
         
         
            Článok 9
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 24. februára 2022
            
               
                  Za Európsky parlament
               
               
                  Predsedníčka
               
               R. METSOLA
            
            
               
                  Za Radu
               
               
                  predsedníčka
               
               A. PANNIER-RUNACHER
            
         
         
            (1)  Pozícia Európskeho parlamentu zo 16. februára 2022 (zatiaľ neuverejnená v úradnom vestníku) a rozhodnutie Rady z 21. februára 2022.
         
            (2)  Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (Ú. v. EÚ L 161, 29.5.2014, s. 3).
         
            (3)  Rozhodnutie Európskeho parlamentu a Rady (EÚ) 2020/701 z 25. mája 2020 o poskytnutí makrofinančnej pomoci partnerom zapojeným do procesu rozširovania a partnerom európskeho susedstva v súvislosti s pandémiou ochorenia COVID-19 (Ú. v. EÚ L 165, 27.5.2020, s. 31).
         
            (4)  Nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009 (Ú. v. EÚ L 209, 14.6.2021, s. 1).
         
            (5)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
         
            (6)  Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30).
         
            (7)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).
         
            (8)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, 23.12.1995, s. 1).
         
            (9)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, 15.11.1996, s. 2).
         
            (10)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).
         
            (11)  Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017, s. 1).